Oos-Kaap-beamptes geskors oor tref-en-trapArgieffoto Foto: SAPD, Facebook Twee polisiekonstabels van die Oos-Kaap is Donderdag geskors ná ŉ noodlottige tref-en-trap-ongeluk. “Ek veroordeel die betrokke beamptes se gedrag ten sterkste,” het lt.genl. Celiwe Cynthia Binta, provinsiale polisiekommissaris, in ŉ verklaring gesê. “Dit is nie die tipe gedrag wat ons van polisiebeamptes verwag nie en ons is uiters teleurgesteld in hulle gebrek aan dissipline, professionalisme en sorg.” Pumlile Deyi (23) van Soweto on Sea in Port Elizabeth is Sondag deur ŉ gemerkte polisiemotor getref toe hy op die sypaadjie in Stofilestraat in New Brighton geloop het. “Die polisievoertuig het nie ná die ongeluk stilgehou nie en weggejaag,” het Binta gesê. Deyi het kopbeserings opgedoen en is op die toneel dood verklaar. Die beamptes wat met die motor gery het, het ook versuim om die ongeluk aan te meld nadat hulle skof geëindig het. “Hulle het nie aan hul bevelvoerder gesê wat gebeur het nie,” het sy bygevoeg. ŉ Nadoodse ondersoek is Woensdag gedoen en die motor is ook ondersoek. “Ek het daarom seker gemaak dat die kennisgewings van onmiddellike skorsing vroeg vanoggend op die twee lede bedien word.” Die onafhanklike polisieondersoek-direktoraat kon nie dadelik bereik word om te bevestig of die beamptes krimineel aangekla sal word nie.